Bumm.sk | A magyar kormánynak üzent az Anonymous
2015. december 26. szombat - 09:43
Magyarországnak és kormányának küldött videóüzenetet a Youtube-on az Anonymous hackercsoport. Azt írják, hogy régóta figyelik az itteni történéseket, és nem tetszik nekik, hogy a kormány diktatúrává változtatta az országot. 444-HÍR
A folyamat szerintük azzal kezdődött, hogy cenzúrázni kezdték azokat az újságírókat, akik kritizálták a Fideszt, majd olyan törvénnyekkel folytatódott, amik például nem engedték szavazni az állampolgárokat előzetes regisztráció nélkül. Utóbbi nem igaz, volt ugyan ilyen terv, de törvény sose lett belőle.
Szerintük az ország "önjelölt királya" 175 kilométer hosszú kerítést emelt a déli határra, hogy megvédje az országot az "illegális bevándorlóktól" - jobbanmondva, hogy kívül tartsa a menekülteket Magyarországon. Azt is Orbán Viktor fejére olvassák, hogy provokálja a melegek közösségét, a cigányokat és más kisebbségeket, az országot vezető korrupt bűnözők pedig szándékosan roncsolják Magyarország kapcsolatait az unióval és más országokkal. "Minden magyar állampolgár kötelessége, hogy megmutassa ezeknek a tudatlan bűnözőknek, hogy nem kérnek az ország további terrorizálásából" - mondja az ismert eltorzított hangján a Guy Fawkes-maszk mögötti figura, aki felhívja a figyelmet, hogy sejtjeik mindenhol ott vannak a magyarok között is. Anonymous ezek után figyelmezteti Orbánt és pártját, hogy ezennel háborút hirdet ellenük, ami addig tart majd, míg radikális változások nem történnek Magyarországon. (444.hu)